Η ΜΙΚΡΗ ΠΑΡΑΚΛΗΣΗ ΣΤΗΝ ΠΑΝΑΓΙΑ

<https://www.youtube.com/watch?v=cdSqnUaVs70&t=13s>

*Στην υπέροχη αυτή Παράκληση στη Μάνα Παναγιά ψάλλει ο χορός των Μοναζουσών της Ιεράς Μονής Κοιμήσεως της Θεοτόκου Κλειστών. Η Παλαίφατος και σεβασμία Ιερά Μονή Κοιμήσεως της Θεοτόκου Κλειστών Φυλής είναι παλαιό μοναστήρι που βρίσκεται στις νοτιοδυτικές υπώρειες της Πάρνηθας, στην Αττική και σε υψόμετρο περίπου 600 μ., κοντά στο αρχαίο φρούριο της Φυλής και είναι περίπου 3 χλμ. από τη Χασιά. Η θέση της μονής έχει υπέροχη θέα προς νότο και αγναντεύει το Θριάσιο πεδίο, το λεκανοπέδιο της Αττικής καθώς και τα νησιά του Σαρωνικού. Η Μονή είναι αφιερωμένη στην Κοίμηση της Θεοτόκου. Ονομάζεται Μονή Κλειστών λόγω της τοποθεσίας της που είναι περικλεισμένη από βουνά. Ιδρύθηκε περίπου στις αρχές του 11ου αιώνα...*



*Σε αυτές τις 15 ημέρες έως και την εορτή της Παναγίας στις 15 Αυγούστου θα έχουμε την χαρά να ψάλλουμε παράκληση πρός την Μητέρα Του Θεού. Από την Δευτέρα 1η Αυγούστου ξεκινά ο Μικρός κανόνας και την Τρίτη 2 Αυγούστου ο Μεγάλος κανόνας και συναλλάσσονται καθημερινώς εκτός από το Σάββατο που δεν ψάλλεται ο κανόνας αλλά ο Αναστάσιμος Εσπερινός και την παραμονή της Εορτής της Μεταμορφώσεως (5 Αυγούστου) όπου ψάλλεται ο Εσπερινός της Δεσποτικής Εορτής. Στις παρακλήσεις θα προσκομίσουμε τα ονόματα των ζώντων αδερφών ημών πρός μνημόνευση και παράκληση πρός την Πλατυτέρα Θεοτόκο ώστε να μεσιτεύει πρός Τον Υιό και Θεόν της να μας δίδει υγεία, πίστη, σύνεση, φωτισμό, σοφία και δύναμη στις οικογένειές μας. Τί όμως αλήθεια γράφουμε σε αυτά τα χαρτάκια; Πρέπει να υπάρχει μία σειρά όπως ότι πάντα ξεκινούμε με τον Αρχιερέα της Μητροπόλεως μας, έπειτα τον Πνευματικό μας, εκείνο τον Αρχιερέα ή Ιερέα ή Ιερομόναχο που μας οδηγεί στην ζωή. Το όνομα στους Ιερείς γράφεται ώς εξής. Χρυσοστόμου Αρχιερέως, Νεκταρίου Ιερομονάχου για άγαμους ή Σπυρίδωνος Ιερέως για έγγαμους Ιερείς. Εννοείται ότι τα παρόντα ονόματα είναι ενδεικτικά και εμείς συμπληρώνουμε το όνομα του Αρχιερέως και του Πνευματικού μας. Έπειτα σειρά έχουν αυτοί που είμαστε σε μία απόσταση ή διαμάχη ή μία παρεξήγηση οι λεγόμενοι "εχθροί" και έν συνεχεία γράφουμε τους ασθενείς και έπειτα την οικογένειά μας και όσους ακόμη θέλουμε. Μεγάλη τιμή και ευλογία εμείς να γράφουμε το όνομα μας τελευταίο.*